Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Центар за граѓански комуникации ЦГК-Скопје, поднесена преку полномошник Герман Филков, претседател на Здружението, против Решение на Општина Бутел, по предметот Барање за пристап до информации од јавен карактер, на 21.10.2024 година, го донесе следното

**Р Е Ш Е Н И Е**

  **1**. Жалбата изјавена од Здружението на граѓани Центар за граѓански комуникации ЦГК-Скопје, преку полномошник Герман Филков, претседател на Здружението, против Решението на Општина Бутел бр.10-1539/3 од 07.10.2024 година, заведена во Агенцијата под бр.08-277 на 09.10.2024 година, по предметот Барање за пристап до информации од јавен карактер,**СЕ УВАЖУВА.**

 **2. Предметот се враќа на повторно постапување пред првостепениот орган.**

 **3. Решението на Имателот на информации бр.10-1539/3 од 07.10.2024 година СЕ ПОНИШТУВА.**

 **4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Центар за граѓански комуникации ЦГК-Скопје, како што е наведено во Жалбата, на 05.09.2024 година поднело Барање за пристап до информации од јавен карактер до Општина Бутел, со кое побарало преку е маил да му се достави електронски запис од следните информации:

„1.Имињата и поединечните износи што им се исплатени на ангажираните домашни и странски пејачи, групи и изведувачи за периодот од 01.01.2023 до 31.12.2023 година и за периодот од 01.01.2024 до 31.08.2024 година.

2. За секоја од горе побараните исплати наведете колкав дел од исплатениот износ бил од буџетот на општината, а колкав дел бил од донации и /или спонзорства од фирми и поединци, со наведување на имињата на донаторите и/или спонзорите и нивниот поединечен износ за секоја исплата.

3. Наведете го датумот и манифестацијата на која настапувале ангажираните домашни и странски пејачи, групи и изведувачи за периодот од 01.01.2023 до 31.12.2023 година и за периодот од 01.01.2024 година до 31.08.2024 година.“

Постапувајќи по ова Барање, Имателот на информации до Барателот доставил Решение бр.10-1539/3 од 07.10.2024 година, во кој е наведено: “...1. Општина Бутел нема директни исплати на хонорари за домашни и странски пејачи, групи и изведувачи ....Јавен повик за доделување на средства за финансирање на манифестиации од областа на културата. 2. Организираните манифестации и културни настани за наведениот период се поддржани исклучиво од Буџетот на Општина Бутел согласно годишните програми од различни области. 3. Манифестации кои се реализирани во Општина Бутел се ...турнир со Баснкет...Меморијален турнир во мал фудбал....“

Незадоволен од горенаведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-277 на 09.10.2024 година. Во Жалбата меѓу другото е наведено: “...Во својот одговор, Општина БУтел наместо бараните информации, ги наведе само датумите и манифестациите но не и имињата и поединечните износи што им се исплатени на ангажираните пејачи, групи и изведувачи.“.

Агенцијата со допис бр.08-277 од 09.10.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 14.10.2024 година до Агенцијата преку електронска пошта достави Произнесување по жалба бр.10-1539/5 од 14.10.2024 година, во кое наведува дека останува во целост на наводите во Решението бр.10-1539/5 од 14.10.2024 година, со тоа што објаснува дека: „За бараната информација под реден број 3. Одделението за сметководство и плаќање не располагаше со податоци ... Во овие случаи, сите активности за реализација на манифестацијата/настанот, меѓу кои и ангажман и исплата на хонорар на учесниците на одредената манифестација е обврска на здружението/организацијата/фондацијата која била избрана на соодветниот јавен повик. Предметната жалба е исто така неоснована бидејќи во член 24 став 3 од Законот за слободен пристап до информации од јавен карактер ....е предвидено како треба да постапи Барателот во случај кога има потреба од дополнителна информација.“

На 15.10.2024 година Барателот на информации до Агенцијата достави емаил, во која наведува: „Во произнесувањето по жалбата кое ни го доставивите од Општина Бутел, ги нема сумите што се исплатени за наведените манифестации, а кој се предмет на претходно доставеното барање.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението** **на Имателот на информации го поништи и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации, иако постапил согласно член 20 од Законот за слободден пристап до информации од јавен карактер и донел Решение со кое се прифаќа Барањето за слободен пристап до информации од јавен карактер, на Барателот не му ги доставил бараните информации на начин и во форма наведени во Барањето во целост.

Имателот на информации во оспореното Решение наведува дека „ Општина Бутел нема директни исплати на хонорари за домашни и странски пејачи, групи и изведувачи“, и во Произнесувањето по Жалба наведува дека „сите активности за реализација на манифестацијата/настанот, меѓу кои и ангажман и исплата на хонорар на учесниците на одредената манифестација е обврска на здружението/организацијата/фондацијата која била избрана на соодветниот јавен повик“, што значи дека Општина Бутел преку јавен повик ангажирала и исплатила хонорари за манифестации преку здружениеја, организации, фондации, за што Имателот на информации е должен да даде соодветен одговор за исплатите на ангажираните хонорати преку трети лица со јавен повик.

Што се однесува до наводите на Произнесувањето по жалба на Имателот на информации во врска со точката 3 од Барањето дека требал Барателот да постапи согласно членот 24 став 3 од Законот за слободен пристап до информации од јавен карактер, Агенцијата смета дека бараната информација е поврзана со претходните бараните информации со предметното Барање, затоа Имателот бил должен на Барателот да му достави соодветен одговор и за настаните кои се реализирани во рамките на Општината.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеа 1, 12, 13 и 22 од истиот Закон, е должен да ја информира јавноста со објавување на податоци од негова надлежност, годишен Буџет и завршна сметка, годишни финансиски планови по квартали и програми за реализација на буџетот и други информации кои произлегуваат од надлежноста и работата на имателот на информацијата.

Агенцијата му укажува на Имателот на информации дека во конкретниот случај бараните информации се информации од јавен карактер и е должен на Барателот да му овозможи пристап до истите, **на начин и во форма наведени во Барањето.**

Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и да му ги достави бараните информации, **на начин и во форма наведени во Барањето.**

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**